**Z Á M E R**

**Bratislavský samosprávny kraj,**

 **Sabinovská 16, 820 05 Bratislava, IČO 36063606**

v súlade s § 9a ods. 9 písm. c) zákona č. 446/2001 Z. z. o majetku vyšších územných celkov v znení neskorších predpisov zverejňuje svoj zámer **prenájmu** časti budovy**,** z dôvodu **prípadu hodného osobitného zreteľa,** v súvislosti so Zámerom na zriadenie Spojenej školy so sídlom Senecká 2, Pezinok

**Zámer na zriadenie Spojenej školy so sídlom Senecká 2, Pezinok**

Bratislavský samosprávny kraj (BSK) po dohode s Mestom Pezinok má záujem na zriadení **Spojenej školy, Senecká 2, Pezinok** s organizačnými zložkami:

- Základná škola

- Gymnázium

a súčasťou školský klub detí.

**Zdôvodnenie osobitného zreteľa**

Pre potreby vytvorenia Základnej školy ako budúcej organizačnej zložky Spojenej školy je potrebné dočasne prenajať priestory Mestu Pezinok, aby mohla byť Základná škola zaradená do siete škôl. Keďže uvedený dočasný nájom sa uskutoční za účelom zriadenia Spojenej školy v zriaďovateľskej pôsobnosti BSK, predkladá sa na schválenie ako prípad hodný osobitného zreteľa.

Zámer na zriadenie Spojenej školy so sídlom Senecká 2, Pezinok a schválenie prenájmu časti budovy ako prípadu hodného osobitného zreteľa bude predložený na schválenie Zastupiteľstvu Bratislavského samosprávneho kraja dňa **14. 6. 2019**.

**VYVESENÝ**

**na úradnej tabuli Bratislavského samosprávneho kraja**

**od 27. 5. 2019**

**a ZVEREJNENÝ**

**na internetovej stránke Bratislavského samosprávneho kraja.**

**Komisie Zastupiteľstva Bratislavského samosprávneho kraja**

Materiál na rokovanie komisií Zastupiteľstva

Bratislavského samosprávneho kraja

**PRACOVNÝ NÁVRH**

**Návrh**

**zámeru na zriadenie Spojenej školy so sídlom Senecká 2, Pezinok a schválenie prenájmu časti budovy na Komenského 27, ktorá je v správe SOŠ, Myslenická 1, Pezinok ako prípad hodný osobitného zreteľa**

Materiál bude prerokovaný v nasledovných komisiách:

Finančná komisia

Komisia dopravy

Komisia zdravotníctva a sociálnych vecí

Komisia školstva, mládeže a športu

Komisia životného prostredia, regionálneho rozvoja a územného plánovania

Komisia európskych záležitostí, regionálnej spolupráce a cestovného ruchu

Komisia kultúry

Komisia majetku, investícií a verejného obstarávania

Zodpovedný:

RNDr. Ing. Marián Viskupič

riaditeľ

Úradu Bratislavského samosprávneho kraja

Spracovatelia:

Mgr. Igor Urbančík

riaditeľ odboru školstva, mládeže a športu

JUDr. Matúš Šaray

vedúci právneho oddelenia

Bratislava

máj 2019

N á v r h u z n e s e n i a

**UZNESENIE č. ....../2019**

zo dňa 14. 06. 2019

Zastupiteľstvo Bratislavského samosprávneho kraja po prerokovaní materiálu

**A schvaľuje**

**A.1** Návrh zámeru na zriadenie Spojenej školy so sídlom Senecká 2, Pezinok

**A.2** prenájom nehnuteľného majetku – časti budovy školy na Komenského 27, Pezinok, ktorá je vo vlastníctve Bratislavského samosprávneho kraja, zverená do  správy Strednej odbornej školy, Myslenická 1, 902 01 Pezinok, ako prípad hodný osobitného zreteľa v zmysle ustanovenia § 9a ods. 9 písm. c) zákona č. 446/2001 Z. z. o majetku vyšších územných celkov v znení neskorších predpisov a to :

nebytové a spoločné priestory na treťom poschodí objektu:

1 soc. zariadenie – pánske na 3. poschodí s plochou 19,8 m2

1 chodba na 3. poschodí s plochou 190,16 m2

1 sklad učebníc č. 44 na 3. poschodí s plochou 22,08 m2

1 učebňa č.46 na 3.poschodí s plochou 62,10 m2

1 kabinet č.47 na 3.poschodí s plochou 17,94 m2

1 učebňa č.48 na 3.poschodí s plochou 61,41 m2

1 kabinet č.49 na 3.poschodí s plochou 17,94 m2

1 učebňa č.50 na 3.poschodí s plochou 62,10 m2

1 kabinet č.51 na 3.poschodí s plochou 19,32 m2

1 učebňa č.52 na 3.poschodí s plochou 62,10 m2

1 učebňa č.53 na 3.poschodí s plochou 37,95 m2

1 soc. zariadenie – dámske na 3. poschodí s plochou 12,0 m2

Schodište s plochou 24,42 m2

Schodište s plochou 17,50 m2

SPOLU o celkovej výmere 626,82 m2

stavba je zapísaná na liste vlastníctva č. 7965, parc. č. 3510/7 , súpisné číslo budovy 1216, vedený Okresným úradom Pezinok, katastrálnym odborom pre katastrálne územie Pezinok, okres Pezinok, obec: Pezinok.

Účelom nájmu je využitie priestorov školy pre potreby základnej školy, zriadenej Mestom Pezinok a následné zriadenie spojenej školy na základe dohody Bratislavského samosprávneho kraja a Mesta Pezinok, pričom osobitným zreteľom je využitie priestorov školy na výchovno-vzdelávací proces pre potreby základnej školy Mesta Pezinok a následné zriadenie Spojenej školy s organizačnými zložkami Základná škola a Gymnázium a súčasťou Školský klub detí

s podmienkami:

1. Nájomcom je Mesto Pezinok,
2. Nájomca je oprávnený spolu s predmetom nájmu užívať aj pozemok parc. č. 3511/1 o výmere 13.026 m2, zastavaná plocha a nádvorie, za účelom prístupu k predmetu nájmu;
3. Doba nájmu – určitá, a to od 01.09.2019 do zaradenia Spojenej školy so sídlom Senecká 2, Pezinok, ktorej zriaďovateľom bude Bratislavský samosprávny kraj, do siete škôl, najneskôr však do 01.09.2021;
4. Zriadenie základnej školy, ktorá sa následne stane súčasťou Spojenej školy zriadenej Bratislavským samosprávnym krajom;
5. Zachovanie účelu nájmu na školstvo a vzdelávanie;
6. Záväzok nájomcu udržiavať nehnuteľnosti v prevádzkyschopnom a užívaniaschopnom stave počas celej doby nájmu;
7. Nájomca bude uhrádzať všetky náklady spojené s prevádzkou prenajatých priestorov počas ich užívania pre potreby základnej školy Mesta Pezinok;
8. Nájomca v prípade potreby rekonštrukcie priestorov tak aby vyhovovali potrebám výchovno-vzdelávacieho procesu základnej školy znáša náklady rekonštrukcie v celom rozsahu; v prípade technického zhodnotenia je oprávnený rekonštrukciu vykonať až po udelení písomného súhlasu prenajímateľa,;
9. Cena nájmu  je 1,- Euro za celú dobu nájmu;
10. V prípade, že nedôjde k zriadeniu základnej školy najneskôr k 1. 9. 2020,toto uznesenie stráca platnosť;
11. Do začatia výuky novozriadenej základnej školy môže Mesto Pezinok prenajaté priestory využívať na zabezpečenie výchovno-vzdelávacieho procesu už existujúcej základnej školy v zriaďovateľskej pôsobnosti Mesta Pezinok

**B ukladá**

riaditeľovi Úradu Bratislavského samosprávneho kraja

**B.1** zabezpečiť podpis Nájomnej zmluvy medzi Bratislavským samosprávnym krajom a Mestom Pezinok za účelom prenájmu časti objektu na Komenského 27, ktorý je v správe SOŠ, Myslenická 1, Pezinok ako prípad hodný osobitného zreteľa

Termín: 31. 08. 2019

**B.3** zabezpečiť prípravu a podpísanie Dohody o zriaďovateľovi medzi BSK a Mestom Pezinok

 Termín: po zriadení základnej školy

**D ô v o d o v á s p r á v a**

**k zámeru na zriadenie Spojenej školy so sídlom Senecká 2, Pezinok a schváleniu prenájmu časti budovy na Komenského 27, Pezinok, ktorý je v správe SOŠ, Myslenická 1, Pezinok ako prípad hodný osobitného zreteľa**

Bratislavský samosprávny kraj (BSK) po dohode s Mestom Pezinok má záujem na zriadení **Spojenej školy, Senecká 2, Pezinok** s organizačnými zložkami:

- Základná škola

- Gymnázium

a súčasťou školský klub detí.

Bratislavský samosprávny kraj je zriaďovateľom Gymnázia, Senecká 2, Pezinok, ktoré poskytuje vzdelávanie v štvorročnom, osemročnom štúdiu a od 1. 9. 2019 aj päťročné bilingválne štúdium v anglickom jazyku.

Aplikáciou ustanovení zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov dochádza postupne k znižovaniu počtu tried osemročných gymnázií v Bratislavskom samosprávnom kraji, čo sa dotkne aj osemročného štúdia na Gymnáziu, Senecká 2, Pezinok. Okresný úrad Bratislava určil pre nasledujúci školský rok 2019/20, že do prvého ročníka osemročného štúdia môže uvedené gymnázium prijať 24 žiakov.

V snahe zvýšiť kvalitu poskytovaného vzdelávania a v záujme rozšírenia možností kvalitného jazykového vzdelávania bola ponuka vzdelávania od 1. 9. 2019 rozšírená o päťročné  bilingválne štúdium v anglickom jazyku.

Bratislavský samosprávny kraj na území mesta Pezinok zriaďuje aj Strednú odbornú školu so sídlom na Myslenickej ulici, ktorá má v správe budovu na Komenského 27, ktorej priestory sú už čiastočne prenajaté pre potreby základnej školy iného zriaďovateľa, no stále sú tam voľné kapacity.

Mesto Pezinok má v súčasnosti v základných školách v jeho zriaďovateľskej pôsobnosti naplnené kapacity a pre nasledujúci školský rok ich potrebuje rozšíriť pre novoprichádzajúcich žiakov. Prejavilo preto záujem o prenájom voľných priestorov v budove na Komenského 27.

Na základe uvedeného a v snahe poskytnúť žiakom na území mesta Pezinok možnosť kvalitného jazykového vzdelávania sa BSK a Mesto Pezinok dohodli na zámere vytvoriť Spojenú školu s organizačnými zložkami Základná škola (s rozšíreným vyučovaním anglického jazyka) a Gymnázium (v súčasnosti poskytuje bilingválne vzdelávanie v anglickom jazyku), ktorá bude mať sídlo v priestoroch súčasného Gymnázia na Seneckej 2 a bude využívať aj priestory na Komenského 27.

Predpokladom pre vznik Spojenej školy je zriadenie Základnej školy. Základnú školu zriadi Mesto Pezinok najneskôr v termíne od 1. 9. 2020. Základná škola bude mať sídlo v priestoroch budovy na Komenského 27, ktorá je vo vlastníctve BSK a v správe SOŠ, Myslenická 1, Pezinok. Vzťah k priestorom, ktoré sú vo vlastníctve BSK, bude upravený nájomnou zmluvou. Súčasťou základnej školy bude školský klub detí a stravovanie žiakov bude zabezpečené v jedálni, ktorá je súčasťou SOŠ, Myslenická 1, Pezinok, ktorá sídli na Komenského 27, Pezinok.

V zmysle dohody BSK a Mesta Pezinok budú následne realizované procesy smerujúce k vytvoreniu Spojenej školy s organizačnými zložkami Základná škola a Gymnázium a súčasťou Školský klub detí. Zriaďovateľom Spojenej školy bude BSK.

Všetky náležitosti súvisiace s fungovaním Spojenej školy budú upravené v Dohode o zriaďovateľovi, ktorú uzatvoria BSK a Mesto Pezinok v zmysle § 20 ods. 1 zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov. Súčasťou dohody bude záväzok BSK prevziať základnú školu a paritné zastúpenie oboch zriaďovateľov v Rade školy.

Nábor žiakov do základnej školy začne v r. 2020 pre školský rok 2020/21, kedy sa predbežne plánuje v Základnej škole otvorenie tried prvého a šiesteho ročníka. Postupne sa budú otvárať triedy vo všetkých ročníkoch, predpokladaný stav je po jednej triede v 1. – 9. ročníku základnej školy. Po vzniku Spojenej školy bude potrebné rozšíriť personálne zabezpečenie o učiteľov primárneho vzdelávania, vychovávateľov, príp. ďalších nepedagogických zamestnancov.

Zámer zriadenia Základnej školy, Komenského 27, Pezinok a následného zriadenia Spojenej školy, Senecká 2, Pezinok bude prerokovaný aj Zastupiteľstve Mesta Pezinok.

**Navrhovaný postup pri zriadení Spojenej školy:**

* Schválenie zámeru na zriadenie Spojenej školy (BSK, Mesto Pezinok)
* Nájomná zmluva medzi BSK a Mestom Pezinok na prenájom priestorov pre potreby základnej školy v zriaďovateľskej pôsobnosti Mesta Pezinok a pre následné zriadenie novej základnej školy Mestom Pezinok
* Zaradenie Základnej školy, Komenského 27, Pezinok so súčasťou Školským klubom detí do siete a jej následné zriadenie všeobecne záväzným nariadením (predkladá Mesto Pezinok)
* Uzatvorenie Dohody o zriaďovateľovi medzi BSK a Mestom Pezinok
* Vyradenie Základnej školy, Komenského 27, Pezinok so súčasťou zo siete (žiada Mesto Pezinok)
* Vyradenie Gymnázia, Senecká 2, Pezinok zo siete (žiada BSK)
* Zaradenie Spojenej školy do siete s organizačnými zložkami – Základná škola a Gymnázium, Senecká 2, Pezinok a súčasťou Školský klub detí a následné zriadenie všeobecne záväzným nariadením (žiada BSK ako budúci zriaďovateľ Spojenej školy)

**Zdôvodnenie osobitného zreteľa**

Pre potreby vytvorenia Základnej školy ako budúcej organizačnej zložky Spojenej školy je potrebné dočasne prenajať priestory Mestu Pezinok, aby mohla byť Základná škola zaradená do siete škôl. Keďže uvedený dočasný nájom sa uskutoční za účelom zriadenia Spojenej školy v zriaďovateľskej pôsobnosti BSK, predkladá sa na schválenie ako prípad hodný osobitného zreteľa.